Dak li hu miżmum kunfidenzjali hu dejjem interessanti għal min m'għandux aċċess għalih. Għalhekk meta b'kumbinazzjoni jew bi pjan informazzjoni kunfidenzjali tiġi f'idejn min għandu użu għaliha, jagħmel festa. Hekk ġara mill-emails tal-BWSC li l-Partit Laburista ġustament għamel kapital politiku bihom. Hekk ġara mill-emails tal-qassis Joe Borg waqt il-kampanja referendarja dwar id-divorzju. Forsi tiftakru ukoll l-email ta' Pawlu Borg Olivier, li bi żball spiċċat għand Jason Micallef flok Jason Azzopardi. Din ta' l-aħħar kienet dwar kif il-PN ibill subgħajh fil-proċess tal-iproċessar tal-ilmenti li jirċievi l-Gvern. Ir-realta' hi li kull waħda minn dawn l-emails kellha importanza kbira għal min ġiet f'idejh. Min żelqitlu ma ħax pjaċir. L-emails bejn il-Kap tal-Opposizzjoni u l-ġurnalista tal-RTK Sabrina Agius ma fihom xejn ta' importanza partikolari per se. L-importanza tagħhom hu li tiddokumenta lill-politiku jikkultiva kuntatt fil-medja. Id-dokumentazzjoni ta' dak li jagħmel ħaddieħor għadha ma ġietx fl-idejn. Forsi għax ħaddieħor makakk iktar. Inkella Joseph Muscat daqsxejn baħnan biex ipoġġi dan kollu fuq platt!